text: Far dømt for misbrug af datter
  28 juni 2010 kl. 14.17
  Far fra Tinglev er idømt fængsel i to år og seks måneder for misbrug af sin datter gennem flere år.
  Datterens forklaring er "stærkt overbevisende", har domsmandsrettens formand ifølge jv.dk slået fast.
   
  
  Overgreb siden hun var fire år
  Den 48-årige mand er blevet fundet skyldig i at have misbrugt datteren i adskillige år. Overgrebene begyndte, da pigen var fire år, og de sluttede først, da hun var 12-13 år.
   
  Faren har bedt om betænkningstid med hensyn til, om han vil anke dommen til Vestre Landsret.
   
  Han har siddet varetægtsfængslet siden december.
  
  Anmeldt af datter
  Sagen er behandlet ved Retten i Sønderborg mandag. Den i dag 15-årige datter blev i formiddag afhørt for lukkede døre. 
  Det var datteren selv, der anmeldte sin far for talrige seksuelle overgreb fra 1999 til 2007. Den første krænkelse skulle have fundet sted, da hun var fire år.
  